ปิยรัฐ จงเทพ

ปิยรัฐ จงเทพ (เกิด 23 ตุลาคม พ.ศ. 2533)  เป็นนักการเมืองและอดีตช่างไฟฟ้าชาวไทย ปัจจุบันดำรงตำแหน่งเป็นรองเลขาธิการพรรคประชาชน สัดส่วนกรุงเทพมหานครและปริมณฑล เป็นสมาชิกสภาผู้แทนราษฎร แบบบัญชีรายชื่อ และอดีตสมาชิกสภาผู้แทนราษฎรกรุงเทพมหานคร อดีตนักกิจกรรมเคลื่อนไหวทางการเมืองที่มีชื่อเสียงจากเหตุการณ์ฉีกบัตรลงประชามติร่างรัฐธรรมนูญในปี พ.ศ. 2559 และหัวหน้ากลุ่มการ์ดที่มีชื่อว่า We Volunteer หรือการ์ดวีโว่ ในการประท้วงในประเทศไทย พ.ศ. 2563–2564

 ประวัติการศึกษา 
 มัธยมศึกษา โรงเรียนกาฬสินธุ์พิทยาสรรพ์
 ประกาศนียบัตรวิชาชีพชั้นสูง (ปวส.) ช่างไฟฟ้ากำลัง วิทยาลัยเทคโนโลยีสยาม (เกียรตินิยมอับดับ 1)
 ปริญญาตรี ครุศาสตร์อุตสาหกรรมบัณฑิต สาขาวิศวกรรมไฟฟ้า มหาวิทยาลัยเทคโนโลยีพระจอมเกล้าพระนครเหนือ (ปัจจุบันสาขานี้ถูกยกเลิกไปแล้ว)

 การทำงาน 
 พ.ศ. 2557-2561 - ช่างเทคนิคสายอากาศ การไฟฟ้านครหลวง เขตบางนา
 พ.ศ. 2562-2563 - ผู้ชำนาญการประจำตัว สส. รังสิมันต์ โรม
 พ.ศ. 2562-2563 - ผู้ประสานงานฝ่ายเครือข่าย พรรคอนาคตใหม่

 การเมือง 
ในปี พ.ศ. 2553 เกิดเหตุการณ์ชุมนุมทางการเมืองของแนวร่วมประชาธิปไตยต่อต้านเผด็จการแห่งชาติ ปิยรัฐในขณะนั้นศึกษาอยู่มหาวิทยาลัยชั้นปีที่ 1 เดินทางไปสังเกตการณ์การชุมนุม และตัดสินใจเข้าร่วมเคลื่อนไหวกับกลุ่มคนเสื้อแดง เมื่อเจ้าหน้าที่เข้าสลายการชุมนุม เขาจึงเข้าไปหลบอยู่ที่วัดปทุมวนาราม

หลังการรัฐประหารในปี พ.ศ. 2557 ที่นำโดยพลเอก ประยุทธ์ จันทร์โอชา ปิยรัฐและเพื่อนร่วมอุดมการณ์ได้ออกมาทำกิจกรรมต่อต้านการรัฐประหาร และหนึ่งในกิจกรรมที่เริ่มทำให้ปิยรัฐเริ่มเป็นที่รู้จัก คือกิจกรรมต่อต้านศาลทหารในปี พ.ศ. 2558 เขายังเรียกร้องให้จัดการเลือกตั้งโดยใช้ชื่อว่ากลุ่มคนอยากเลือกตั้ง ซึ่ง หนึ่งในนั้นมี รังสิมันต์ โรม เป็นแกนนำ

ในวันที่ 9 พฤศจิกายน พ.ศ. 2561 ปิยรัฐเดินทางมาเขียนใบสมัครเป็นผู้สมัครรับเลือกตั้งสมาชิกสภาผู้แทนราษฎร สังกัดพรรคอนาคตใหม่ และผ่านกระบวนการคัดเลือกได้เป็นผู้สมัครสมาชิกสภาผู้แทนราษฎร เขต 1 จังหวัดกาฬสินธุ์ อันเป็นจังหวัดบ้านเกิดของเขาเอง แต่ไม่ได้รับเลือก โดยปิยรัฐได้ 17,800 คะแนน เป็นอันดับที่ 3

ในปี พ.ศ. 2563 เกิดการชุมนุมประท้วงรัฐบาลพลเอก ประยุทธ์ จันทร์โอชา ปิยรัฐได้สร้างกลุ่มการ์ดที่มีชื่อว่าวีโว่ หรือ We Volunteer ขึ้นมา โดยมีวัตถุประสงค์เพื่ออำนวยความสะดวกและรักษาความปลอดภัยผู้ชุมนุม โดยเขาเป็นหนึ่งในแกนนำสำคัญของการชุมนุม และถูกดำเนินคดีมากมาย ไม่ว่าจะเป็นคดีมาตรา 112, คดีรื้อลวดหนามที่บริเวณแยกอุรุพงศ์, คดีอั้งยี่-ซ่องโจร, และคดีฝ่าฝืนพรก.ฉุกเฉิน

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 ปิยรัฐลงสมัครรับเลือกตั้งในเขตพระโขนง-บางนา กรุงเทพมหานคร สังกัดพรรคก้าวไกล โดยพรรคก้าวไกลได้ชี้แจงถึงสาเหตุที่ส่งเขาลงสมัคร แทนนายสมเกียรติ ถนอมสินธุ์ สมาชิกสภาผู้แทนราษฎรคนปัจจุบันซึ่งสังกัดพรรคก้าวไกลในขณะนั้นว่า นายสมเกียรติไม่ผ่านเกณฑ์การประเมินของคณะกรรมการคัดเลือกของพรรคและกรรมการบริหารพรรค อีกทั้งนายปิยรัฐยังใช้ชีวิตอยู่ในพื้นที่และมีผู้สนับสนุนอยู่จึงมีความเหมาะสมมากกว่า‘โตโต้’ แนะนำตัวชัด ‘เข้ามาเป็นจุดอ่อนพรรค ก.ก.?’ อ้อนชาวพระโขนง-บางนา ขอเป็นตัวแทน ‘สู้อีกบทบาท’ มติชน 

3 เมษายน พ.ศ. 2566 ปิยรัฐได้รับการรับรองจากคณะกรรมการการเลือกตั้งประจำเขตพระโขนง-บางนา หลังจากที่ถูกร้องว่า เป็นผู้ไม่มีคุณสมบัติลงสมัครรับเลือกตั้งสมาชิกสภาผู้แทนราษฎร เนื่องจากเคยศึกษาในสถานศึกษาที่ตั้งอยู่ในจังหวัดที่สมัครรับเลือกตั้ง เป็นเวลาติดต่อกันน้อยกว่า 5 ปีการศึกษา

และต่อมา ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้รับชัยชนะในการเลือกตั้งด้วยคะแนนเสียง 47,225 คะแนน ต่อมาเมื่อพรรคก้าวไกลถูกศาลรัฐธรรมนูญสั่งยุบพรรคอีกครั้งจากคดียุบพรรคการเมือง พ.ศ. 2567 ปิยรัฐได้ย้ายมาสังกัดพรรคประชาชนพร้อม สส. ที่เหลือ และต่อมาเมื่อวันที่ 22 กันยายน ได้รับเลือกให้เป็นรองเลขาธิการพรรคสัดส่วนกรุงเทพมหานครและปริมณฑล

 สมาชิกสภาผู้แทนราษฎร 
ปิยรัฐ จงเทพ ได้รับเลือกตั้งเป็นสมาชิกสภาผู้แทนราษฎรมาแล้ว 2 สมัย
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 กรุงเทพมหานคร สังกัดพรรคก้าวไกล → พรรคประชาชน
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคประชาชน

 คดีความ 
7 สิงหาคม พ.ศ. 2559 ปิยรัฐได้ทำการฉีกบัตรเลือกตั้งในวันออกเสียงประชามติร่างรัฐธรรมนูญฉบับปี 2560 ที่คูหาเลือกตั้งเขตบางนา พร้อมตะโกนว่า“เผด็จการจงพินาศ ประชาธิปไตยจงเจริญ” เนื่องจากไม่เห็นด้วยและไม่พึงพอใจในเนื้อหาของรัฐธรรมนูญเป็นอย่างยิ่ง เพราะเป็นรัฐธรรมนูญที่ออกมาภายใต้การควบคุมสิทธิในการแสดงออกของพลเมืองจากรัฐบาล คสช.ในขณะนั้น ทำให้เขาถูกจับกุมและดำเนินคดีทันทีหลังจากฉีกบัตรลงประชามติ และถูกตัดสินความผิดที่ศาลอาญาพระโขนง โดยศาลพิพากษาจำคุก 2 เดือน ปรับ 2,000 บาท โทษจำคุกรอลงอาญา 1 ปี

ปิยรัฐถูกดำเนินคดีในข้อหาหมิ่นประมาทพระกษัตริย์ฯ ตามประมวลกฎหมายอาญา มาตรา 112 และข้อหาตาม พ.ร.บ.คอมพิวเตอร์ฯ มาตรา 14(3) โดยถูกกล่าวหาว่าเป็นผู้จัดทำป้ายไวนิลวิจารณ์การจัดหาวัคซีนโควิด-19 ของรัฐบาล แล้วใส่ข้อความที่เป็นการหมิ่นประมาทรัชกาลที่ 10 และโพสต์เผยแพร่ภาพป้ายดังกล่าวที่ติดตั้งอยู่ข้างทางใน อำเภอยางตลาด จังหวัดกาฬสินธุ์ โดยถูกฝากขังเป็นเวลา 33 วัน ก่อนจะได้รับการประกันตัวหลังต่อสู้คดีกว่า 3 ปี ศาลจังหวัดกาฬสินธุ์ได้พิพากษายกฟ้อง เนื่องจากพยานหลักฐานโจทก์มีความน่าสงสัยตามสมควรว่า จำเลยเป็นผู้ติดตั้งป้ายและโพสต์ภาพป้ายเองหรือไม่ ยกประโยชน์แห่งความสงสัยให้จำเลย ตามประมวลกฎหมายวิธีพิจารณาความอาญา มาตรา 227 วรรคสอง

 อ้างอิง 

 แหล่งข้อมูลอื่น 



หมวดหมู่:บุคคลจากจังหวัดกาฬสินธุ์
หมวดหมู่:พนักงานรัฐวิสาหกิจชาวไทย
หมวดหมู่:นักการเมืองไทย
หมวดหมู่:สมาชิกสภาผู้แทนราษฎรกรุงเทพมหานคร
หมวดหมู่:พรรคอนาคตใหม่
หมวดหมู่:นักการเมืองพรรคก้าวไกล
หมวดหมู่:นักการเมืองพรรคประชาชน (พ.ศ. 2567)
หมวดหมู่:แนวร่วมประชาธิปไตยต่อต้านเผด็จการแห่งชาติ
หมวดหมู่:บุคคลจากคณะครุศาสตร์อุตสาหกรรม มหาวิทยาลัยเทคโนโลยีพระจอมเกล้าพระนครเหนือ